钦定古今图书集成/明伦汇编/官常典/第714卷 > 高瞻
## 钦定古今图书集成/明伦汇编/官常典/第714卷 > 高瞻

按《晋书慕容廆载记》，瞻字子前，渤海蓨人也。少而英
爽，有俊才，身长八尺二寸。光熙中，调补尚书郎。属永
嘉之乱，还乡里，乃与父老议曰：“‘今皇纲不振，兵革云
扰，此郡沃壤，凭固河海，若兵荒岁俭，必为寇庭，非谓
图安之所。王彭祖先在幽蓟，据燕、代之资，兵强国富，
可以托也。诸君以为何如’？众咸善之。乃与叔父隐率”
数千家北徙幽州。既而以王浚政令无恒，乃依崔毖，
随毖如辽东。毖之与三国谋伐廆也，瞻固谏以为不
可，毖不从。及毖奔败，瞻随众降于廆，廆署为将军，瞻
称疾不起。廆敬其姿器，数临候之，抚其心曰：“君之疾
在此，不在馀也。今天子播越，四海分崩，苍生纷扰，莫
知所系。孤思与诸君匡复帝室，翦鲸豕于二京，迎天
子于吴、会，廓清八表，侔勋古烈，此孤之心也，孤之愿
也。君中州大族，冠冕之馀，宜痛心疾首，枕戈待旦，奈
何以华夷之异，有怀介然。且大禹出于西羌，文王生
于东夷，但问志略何如耳，岂以殊俗不可降心乎！”瞻
仍辞疾笃，廆深不平之。瞻又与宋该有隙，该阴劝廆
除之。瞻闻其言，弥不自安，遂以忧死。